مولانا امیر الدین مہر

سابق امیر جماعت اسلامی  سندھ
مولانا امیر الدین مہر کا شمار سندھ کے بڑے اور جیّد  علما میں ہوتا ہے۔ مولانا راجستھان جودھپور میں سن 1936 میں پیدا ہوئے 12 سال کی عمر میں جیکب آباد میں مولانا میر محمد کے مدرسے میں داخل ہوئے اور ابتدائی چھ سال عربی اور سندھی کی تعلیم حاصل کی بعدازاں اسی مدرسے سے درس نظامی کی تمام کتب کی تعلیم حاصل کی۔ مولانا ان چند علما میں ہیں جنہوں نے منصورہ بالا سندھ کے مدرسے کی ابتدا کی۔ ان بڑے علما میں سے صرف دو بقید حیات ہیں اللہ ان دونوں کو صحت و عافیت عطا فرمائے۔ مولانا کے علاوہ مولانا آغا محمد صاحب ان ابتدائی بزرگوں میں سے ہیں
گذشتہ دنوں میرپورخاص میں مولانا امیر الدین مہر سے ملاقات ہوئی۔ مولانا نے بتایا کہ شاہ ولی اللہ کالج کا آغاز 1959 میں ہوا جبکہ مدرسہ کچھ عرصہ بعد شروع ہوا۔ پہلے پرنسپل مولانا عبدالغفار حسن عمر پوری رحمت اللہ علیہ جیسے جیّد عالم دین تھے جنکی کتاب انتخاب حدیث ھم سب پڑھتے ہیں۔ مولانا عبدالغفار حسن بعد میں مدینہ یونیورسٹی سے وابستہ ہوئے اور نو سال اسلامی نظریاتی کونسل کے بھی رکن رہے مولانا عبدالغفار کے بعد پروفیسر سید محمد سلیم رحمت اللہ علیہ اس ادارے کے ذمہ دار رہے۔ ابتدائی بزرگوں میں مولانا وصی مظہر ندوی رحمت اللہ علیہ مولانا محمد شفیع نظامانی رحمت اللہ علیہ مولانا جان محمد بھٹو رحمت اللہ علیہ اور مولانا غلام سرور بھٹو رحمت اللہ علیہ بھی شامل تھے مولانا محمد شفیع نظامانی رحمت اللہ علیہ نے لگ بھگ تین سو ایکڑ زرعی زمین 1964 میں منصورہ کے نام کی۔ منصورہ کی تاریخ پر کام کرنے کی ضرورت ہے یہ تاریخ جماعت اسلامی سندھ کی تاریخ ہے۔ 
مولانا امیر الدین مہر بیس سال منصورہ سے وابستہ رہنے کے بعد 1978 میں میرپورخاص کے مدرسے سے وابستہ ہوئے 1988 میں اسلامی یونیورسٹی کو جوائن کیا 2002 میں اسلامی یونیورسٹی سے ریٹائر ہوئے۔ یوں تو مولانا کی 44 تصانیف منظر عام پر آ چکی ہیں لیکن ان کاسب سے بڑا علمی کارنامہ تفہیم القرآن کا سندھی ترجمہ ہے۔ مولانا سید ابوالاعلی مودودی رحمت اللہ علیہ نے سندھی ترجمے کی ذمہ داری مولانا جان محمد بھٹو رحمت اللہ علیہ کو سونپی تھی انہوں نے پہلی جلد کا مکمل ترجمہ کیا دوسری جلد کے نصف پر پہونچے کہ اللہ رب العالمین نے اپنے پاس بلالیا بقیہ ساڑھے چار جلدوں کا ترجمہ مولانا امیر الدین مہر نے مکمل کیا۔
14 دسمبر 2020ء کو وفات پاگئے ،میر پور خاص (سندھ ) میں تدفین ہوئی ،